Grace Hopper

Grace Brewster Murray Hopper (New York Stad, 9 Desember 1906 – Arlington, 1 Januarie 1992) was 'n Amerikaanse wiskundige, rekenaarpionier, wetenskaplike en offisier (admiraal) in die Amerikaanse Vloot. Hopper is een van die eerste persone wat die noodsaaklikheid van hoërvlak programmeertale besef het. Sy het die eerste vertaler geskryf en haar idees het grootliks die COBOL-taal beïnvloed.

Lewensloop 
Hopper behaal haar baccalaureusgraad in wiskunde en natuurkunde aan die Vassar Kollege in 1928. Tydens haar studie word sy lid van die akademiese vereniging ΦΒΚ (Phi-Beta-Kappa) vanweë haar wetenskaplike talent. Sy studeer verder aan Yale Universiteit en behaal in 1930 haar meestersgraad in dieselfde twee vakke. In 1934 word sy die eerste vrou in die Verenigde State wat 'n doktorsgraad in die wiskunde behaal. Haar verhandeling het die titel New Types of Irreducibility Criteria. Vanaf 1931 gee Hopper ook klas in wiskunde aan Vassar en teen 1941 was sy daardie universiteit se hoofdosent.

In 1943 tree sy tot die VSA vlootreserwe toe en word gestasioneer in die ondersoeklaboratorium vir rekenaartoepassings. Sy dien op die Mark I rekenaar se programmeringpersoneel onder leiding van Howard Aiken. Hopper en Aiken was mede-outeurs van drie akademiese artikels oor die Mark I. Teen die einde van die Tweede Wêreldoorlog bedank sy uit die vloot, maar bly aan die ontwikkeling van die Mark II en Mark III rekenaars werk.

In 1949 werk sy vir  die Eckert-Mauchly Computer Corporation, waar sy begin toe die UNIVAC I in bedryf gestel word. Sy werk ook op die projek. In die begin van die 1950s word die maatskappy oorgeneem deur die Remington Rand Corporation en bly sy in hulle in diens totdat sy haar eerste werk op die gebied van vertalers publiseer. Haar vertaler staan bekend as die A compiler, met as eerste reël A-0. In 1954 word Hopper aangestel as die maatskappy se eerste direkteur van outomatiese programmering en haar department skep van die eerste vertaler-gebasseerde programeringstale, insluitende MATH-MATIC and FLOW-MATIC.

In die lente van 1959, het 'n tweedaagse konferensie bekend as die Conference on Data Systems Languages (CODASYL) rekenaar kenners van die besigheidswêreld en regering bymekaargebring. Hopper dien as tegniese konsultant van die komitee en baie van haar voormalige werknemers dien op die korttermynkomitee wat die nuwe rekenaartaal COBOL ('n akroniem vir COmmon Business-Oriented Language) definieer. Die nuwe taal bou op Hopper se FLOW-MATIC taal en sluit in idees van die IBM taal COMTRAN. Hopper het geglo dat rekenaartale geskryf moet word in 'n vorm so na as moontlik aan Engels (eerder as in masjienkode).

In 1966 klaar Hopper met die rang van kommandeur uit die nasionale reserwemag. In Augustus 1967 word sy egter weer tot aktiewe diens teruggeroep vir 'n periode van ses maande – wat later omgeskakel word in 'n aanstelling wat onbepaald duur. In 1973 word sy deur admiraal Elmo R. Zumwalt Jr. bevorder tot die rang van vlootkaptein.

Gedurende die 1970's ontwikkel sy validasiesagteware vir COBOL en sy vertaling as deel van 'n standaardiseringsprojek vir die vloot. In Maart 1983 verskyn Hopper op televisie in die program 60 Minutes. Daar word sy raakgesien deur Philip Crane, lid van die Amerikaanse Huis van Verteenwoordigers. Hy dien 'n mosie in by die Huis om president Ronald Reagan te oortuig om haar te bevorder tot kommodoor. In 1985 word haar rang omgesit in skoutadmiraal. In 1986 klaar sy (nie vrywillig) by die vloot uit.

Sy word daarna aangestel as senior konsultant by Digital Equipment Corporation, 'n aanstelling wat sy die res van haar lewe behou. Sy bied veral lesings aan oor die vroeëre ontwikkeling van rekenaars, haar loopbaan en oor wat rekenaarvervaardigers sou kon doen om die lewens van hul gebruikers te vergemaklik.

Grace Hopper sterf op 85-jarige ouderdom op nuwejaarsdag 1992 en word met militêre eer begrawe in die Arlington nasionale begraafplaas.

Pryse en ander toekennings 
 1969 — Hopper wen die eerste jaarlikse toekenning van die Data Processing Management Association.
 1971 — Die Association for Computing Machinery stel die "Grace Murray Hopper Award for Outstanding Young Computer Professionals" in.
 1973 — Hopper word die eerste Amerikaner en die eerste vrou van enige nasionaliteit om 'n Distinguished Fellow van die British Computer Society te word.
 1986 — Ontvang die "Verdediging onderskeidende diensmedalje" by haar aftrede.
 1987 — Word Computer History Museum Fellow Award ontvanger.
 1991 — Ontvang die Nasionale medalje vir tegnologie.
 1996 — Tewaterlating van die oorlogskip USS Hopper, na haar vernoem.

Eksterne skakels 

Amerikaanse militariste
Amerikaanse rekenaarprogrammeerders
Amerikaanse wiskundiges
Amerikaners in die Tweede Wêreldoorlog
Admiraals
Geboortes in 1906
Sterftes in 1992